text: жайық алабындағы өзен. батыс қазақстан облысының шыңғырлау, қаратөбе аудандары жерімен ағады. ұзындығы 243 км, су жиналатын алабы 5,8 мың км². бастауын шыңғырлау ауданындағы алмастау тауының алып, төлен ауылының тұсында тұзды көлдерге құяды. аңғары кең, орта ағысы құмды өңірмен ағады. жер асты, жауын-шашын суларымен толығады. батпақкөл, қалдығайты ауылдары тұсында жайылма құрап, батпақтанады. қар көп болған жылдары қатты тасиды. әрқайсысының ұзындығы 10 км-дей 40 шақты саласы бар. ірілері: песчаная, баянас, ащысай, т.б. жайылмасы шабындық, жайылым. өзен суында шортан, қарабалық, алабұға, сазан, т.б. балықтар кездеседі.